Jeff Buckley - Live at lOlympia
[Columbia/Sony] Det andre livealbumet fra den myteomspunnete sønn av rockpoeten Tim Buckley, som i likhet med sin far endte sine dager omslukt av det våte element, avslører en mangfoldig og livshungrig artist vi gjerne skulle hørt mer av. 8/10
De av dere som trodde Jeff Buckley var en melankoliens og depresjonens apostel vil nok få dere en overraskelse her. Fra scenekanten på legendariske l'Olympia i Paris vrenger han sjelen i desperate støytemaer, flørter med det franske, fullstendig hengivne publikummet ved å parodiere Piaf og Led Zeppelin og synger så rolig, behersket og vakkert at fuglene ville dånt fra kvist.
Dette er mannen som kun rakk å høste suksess med ett album, det vakre "Grace", men som i kraft av sin intense personlighet likevel rakk å forføre hundretusenener av mennesker verden over. Dette er mannen som ledet Radiohead på vei mot "OK Computer", da Oxfordbandet var på sitt mest desillusjonerte.
Platas mest rørende punkt nås på nydelige "Hallelujah". Evig takknemlig for publikums oppmerksomhet og rørt nesten til tårer stotrer han frem: You people..This is so Rock'n Roll.
Denne plata er så full av følelse og hengivenhet at enhver Buckleyfan bør sørge for å ha et lommetørkle tilgjengelig.